Diari Oficial de la Generalitat Valenciana


Sumari del DOGV 6020, del 25-05-2009 (2009/5839)

ORDRE de 19 de maig de 2009, de la Conselleria d'Indústria, Comerç i Innovació, de modificació i ampliació de crèdit de l'Ordre de 30 de desembre de 2008, de la Conselleria d'Indústria, Comerç i Innovació, per la qual es regulen les ajudes destinades a incrementar la competitivitat de la pime comercial per a l'exercici 2009.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6020

Data del DOGV
:   25-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/5839


Data del document
:   19-05-2009

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda a les empreses
    * promoció del comerç
    * associació
    * ajuda pública
    * suport econòmic
    * qualitat del producte
    * comerç al detall
    * xicotet comerç
    * petita i mitjana empresa
    * competitivitat
    * societat sense fins de lucre
    * canvi tecnològic

ORDRE de 19 de maig de 2009, de la Conselleria d'Indústria, Comerç i Innovació, de modificació i ampliació de crèdit de l'Ordre de 30 de desembre de 2008, de la Conselleria d'Indústria, Comerç i Innovació, per la qual es regulen les ajudes destinades a incrementar la competitivitat de la pime comercial per a l'exercici 2009. [2009/5839]  
Tenint en compte el moment de crisi financera internacional i d'incertesa econòmica que afecta el conjunt dels sectors productius i socials del nostre entorn i els efectes específics que la manca de recursos financers genera en les empreses de la Comunitat, la Generalitat s'ha plantejat fer un esforç addicional aplicant els recursos necessaris per a impulsar l'activitat econòmica a través de la implantació de millores en la competitivitat de les empreses comercials i facilitar l'accés als recursos de manera especial a les microempreses. Això, en el marc que definix la Llei 17/2008, de 29 de desembre, de Pressupostos de la Generalitat per a 2009.  
En conseqüència, la Conselleria d'Indústria, Comerç i Innovació ha considerat l'oportunitat d'ampliar i facilitar el suport a les accions que les pimes comercials realitzen en este exercici i que estan incloses en la convocatòria efectuada mitjançant l'Ordre de 30 de desembre de 2008, de la Conselleria d'Indústria, Comerç i Innovació, per la qual es regulen les ajudes destinades a incrementar la competitivitat de la pime comercial per a l'exercici 2009, ja publicada el passat 16 de gener en el Diari Oficial de la Comunitat Valenciana, reduint la inversió mínima, en el cas de les microempreses, i obrint un nou termini de presentació de sol·licituds perquè puguen accedir a les ajudes establides en els apartats a), b), d) i f) del punt 2 de l'article 2, el màxim d'empreses, en el marc dels principis de transparència, eficàcia i eficiència en l'assignació i utilització dels recursos públics.  
Per això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública Valenciana,   
ORDENE  
Primer  
Modificar l'article 3 de l'Ordre de 30 de desembre de 2008, de la Conselleria d'Indústria, Comerç i Innovació, per la qual es regulen les ajudes destinades a incrementar la competitivitat de la pime comercial per a l'exercici 2009, la redacció del qual queda com seguix:  
Article 3. Quantia de la inversió i de les ajudes  
1. Per a les accions establides en els apartats a), b) i f) del punt 2 de l'article anterior, s'exigirà una inversió susceptible de suport no inferior a 8.000 euros perquè puguen ser subvencionades. En el cas de les microempreses, este límit es fixa en 4.000 euros.  
2. Podran concedir-se els següents suports sobre les accions considerades subvencionables:  
- Per a les esmentades en els apartats a), b) i f), fins al 60% amb el límit de 20.000 euros.  
- Per a les establides en els apartats c) i e), fins al 100% amb el límit de 600 euros.  
- Per a les indicades en l'apartat d), fins al 60% amb el límit de 2.000 euros.  
3. Així mateix, si el projecte es considera susceptible de suport i:  
a) L'empresa sol·licitant respon a la definició de microempresa establida en l'article 6, el percentatge de subvenció podrà incrementar-se fins a cinc punts percentuals, mantenint els límits absoluts de subvenció fixats per a cada tipus d'ajuda.  
b) L'establiment comercial està ubicat en un dels municipis inclosos en l'annex de l'Ordre INT/3357/2007, de 20 de novembre, pel qual es determinen els municipis afectats per les intenses tempestes de pluja i vent i les inundacions que afectaren la Comunitat Valenciana a l'octubre de 2007 (BOE núm. 279 de 21.11.2007), el percentatge de subvenció podrà incrementar-se fins a cinc punts percentuals, mantenint els límits absoluts de subvenció fixats per a cada tipus d'ajuda.  
En qualsevol cas, el percentatge de suport màxim, per a les accions previstes en els apartats a), b), d) i f) del punt 2 de l'article 2, serà el 70%.  
4. En tot cas, l'import d'estes ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros.  
Segon  
Obrir un nou termini de presentació de sol·licituds per a acollir-se a les ajudes incloses en els apartats a), b), d) i f) del punt 2 de l'article 2, de l'Ordre de 30 de desembre de 2008, de la Conselleria d'Indústria, Comerç i Innovació, per la qual es regulen les ajudes destinades a incrementar la competitivitat de la pime comercial per a l'exercici 2009, de quinze dies hàbils comptats des de l'endemà de la publicació de la present ordre en el Diari Oficial de la Comunitat Valenciana.  
Tercer  
Ampliar en 1.350.000 euros l'import assenyalat en la disposició addicional primera de l'Ordre de 30 de desembre de 2008, de la Conselleria d'Indústria, Comerç i Innovació, per la qual es regulen les ajudes destinades a incrementar la competitivitat de la pime comercial per a l'exercici 2009, adscrit al finançament de les ajudes previstes en l'article 2 punt 2 apartats a), b), d) i f) de l'esmentada ordre, a càrrec de la línia pressupostària T3091 del capítol VII del programa 761.10, Ordenació i Promoció Comercial; per la qual cosa l'import global màxim assignat a estes ajudes passa a ser de 3.150.000 euros.  
València, 19 de maig de 2009  
La consellera d'Indústria, Comerç i Innovació,  
BELÉN JUSTE PICÓN